text: Каб рыбку з'есці, трэба ў ваду залезці. У рыбгасе "Трэмля" ідзе збор "ураджаю" - Петриков | Петриковский район | Новости Петрикова | Петриковские новости | Петрыкаускiя навiны | Газета города Петриков
  Суббота, 12.11.2016 06:40. Рубрика: Грамадства Просмотров: 1 149
  Прырода ўсё бліжэй да глыбокага зімовага сну: яркія колеры восені паступова ператвараюцца ў шэрыя, пахмурныя эпізоды. Усё ж лістапад яшчэ радуе адносна цёплымі дзянькамі. А ў мясцовым рыбгасе "Трэмля" самая пара збору "ўраджаю".
  Вядучы эканаміст прадпрыемства Наталля Самбук пачынае падлічваць вынікі сёлетняй працы калектыву.
  – Калі летась вылаўліваць рыбу з сажалак пачалі з 5 верасня, то сёлета толькі з сярэдзіны кастрычніка. Вельмі цёплым выдаўся верасень, таму чакалі паніжэння тэмпературы, – адзначыла Наталля Мікалаеўна.
  Калі гаварыць пра вынікі работы, то яны будуць бачны толькі ў канцы года. Але ёсць прагнозы на тое, што ўмоў будзе больш паспяховым. Летась з-за спякотнага надвор'я нашы сажалкі былі запоўнены вадой толькі на траціну ад нарматыўнага ўзроўню. Рыбе не было магчымасці павольна адчуваць сябе і нагульваць тлушч. Сёлета і сажалкі запоўнілі вадой, ды і дажды радавалі.
  Цяжка давялося новаму кіраўніку Сяргею Філіпаву, які ўзначаліў калектыў рыбгаса ў маі. Але Сяргей Мікалаевіч здолеў забраць дэбіторскую запазычанасць ад сельгаспрадпрыемстваў зернем. Ім, дарэчы, кармілі дарослую рыбу. А пухавіцкі камбінат хлебапрадуктаў выйграў тэндар і стаў пастаўшчыком камбікорму. Сёлета былі забяспечаны кармамі на 60%, што значна лепш папярэдніх гадоў.
  Што датычыць "ураджаю", то чакаем 350 тон таварнай рыбы (летась вырасцілі толькі 262 тоны). Нават калі мы рэалізуем у сярэднім яе па 4 рублі за кілаграм, то ад кожных 100 тон атрымаем выручкі ў 400 тысяч рублёў. Гэта даволі няблага. Дарэчы, рэалізацыйны кошт застаўся на ўзроўні леташняга.
  Сёлета было зарыблена з 10 эксплуатуемых 8 сажалак, у дзве нагульныя сажалкі запусцілі малькоў для будучага пасадачнага матэрыялу. Дарэчы, нагульныя сажалкі значна меншыя па памерах: плошча кожнага ад 5 да 12,5 гектара. Усяго іх у гаспадарцы 5.
  Што датычыць відаў рыб, то яны традыцыйныя: карп, белы амур, таўсталобік, шчупак, карась. Спрабавалі мы вырошчваць асётра, але яму патрэбны больш камфортныя ўмовы, таму рыба не прыжылася.
  На сёння на прадпрыемстве заняты 60 чалавек. Сярэдні заработак па выніках за 9 месяцаў склаў 387 рублёў. Пакуль былыя крэдыты банка і пратэрмінаваная запазычанасць па іх не дае нам трывала трымацца ў фінансавым плане. Усё ж паступова прадпрыемства выходзіць на стабільны рытм.
  Зайздроснымі карасямі і карпамі гандлююць
  на ажыўленай трасе Ларыса Севярын і Сяргей Паддубны
  Не адмовіліся мы ад платнай рыбалкі. Сёлета VIP-рыбалка дзейнічала на працягу ліпеня і жніўня. Кошт адной пуцёўкі быў 40 рублёў. Прыемна адзначыць, што наведвальнікі былі не толькі з Беларусі, але і з Расіі. Нават такі непрацяглы час дазволіў прадпрыемству зарабіць на аказанні гэтых паслуг 850 рублёў.
  Ну а цяпер самы "гарачы" сезон. За адлоў адказныя галоўны інжынер-рыбавод Аляксей Фесенка, а таксама майстры ўчасткаў Дзмітрый Багадзяж, Міхаіл Самбук і Генадзь Яромін.
  Штодзень 7 экіпажаў адпраўляецца ў Гомель, Мазыр, Калінкавічы і Петрыкаў з жывой рыбай. Неблагую выручку прыносяць у скарбонку прадпрыемства Міхаіл Юркавец і Наталля Сцяпук, Сяргей Курыка і Ала Гайчук, Міхаіл Сарока і Святлана Гурыновіч.
  Летась вырашылі рэалізоўваць рыбу на трасе Гомель – Кобрын. І гэта ідэя даволі выніковая. Што-дзень гэтая "кропка" дазваляе атрымаць выручкі ў 500 рублёў.
  Пакідаючы прадпрыемства, заўважыла, што акрамя брыгад рыбаловаў на сажалках шчыруюць меліяратары. Самы час зараз, каб падчысціць іх, падрыхтаваць да будучага сезона. Ды і шматлікія птушкі не пакідаюць гэтыя мясціны да самых моцных замаразкаў, бо тут ім раздолле, каб пажывіцца смачнай рыбкай…
  Хочацца пажадаць прадпрыемству поспеху і стабільнасці. Не сакрэт, што рыбная галіна перажывае не самыя лепшыя часы. Вось і суседняя гаспадарка, што на Жыткаўшчыне, праходзіць працэдуру банкруцтва. Усё ж у нашых рыбаводаў з'явілася магчымасць запоўніць гэту нішу і выйсці на больш высокія рубяжы.